Die Pos | Sport | Atlete en sangers hou skole se name hoog
02 March 2018 l Die Pos-span/The Post team l Views: 207 l 21 days ago
Die 55ste Bosveld-interhoër is op Saterdag 24 Februarie by ’n papnat Hoërskool Ellisras aangebied.
Die wenners van die dag in die atletiek was Hoërskool Piet Potgieter (530 punte), Hoërskool Ellisras tweede (523) en Hoërskool Frikkie Meyer derde (499).
Die skole wat die beste op die paviljoene om die sangbeker gesing en geskree het, was Frikkie Meyer (eerste), Piet Potgieter (tweede) en Warmbad (derde).
Hoërskool Hans Strijdom het weer die prestasiebeker ingepalm. Die Hansies se junior meisies het ook algeheel tweede geëindig.
Hans Strijdom het altesame 14 eerste plekke, nege tweede plekke en 18 derde plekke behaal. Die uitblinkers wat veral uitgestaan het, was Macayla Treurnicht wat eerste in die o.15-verspring, 800 m en 1 500 m was.
Jan-Hendrik Ebersohn het ’n eerste plek in die 800 m o.16 gekry terwyl Ruben De Vos die spiesgooi vir seuns o.19 gewen het. Arina Engelbrecht het ’n goue medalje in die o.19 spiesgooi gewen.
“Ek is vanjaar weer baie trots op die Hansies, veral oor die manier waarop hulle deelgeneem en oor wat hulle vermag het,” het George Klopper, skoolhoof van die Hansies, gesê.
Hoërskool Nylstroom se atlete het 24 goue medaljes, 16 silwer en 16 brons huis toe geneem. Hulle het ’n algehele vierde plek in die atletiek behaal.
Die Nylies se steratleet was Danél Nie-mann wat met ’n afstand van 13.33 m die o.16-gewigstootrekord verbeter het.
Die rekord is in 1971 deur Corra Schoom-bee van Hoërskool Ben Viljoen opgestel met ’n afstand van 12.61 m.
Deon Bodiba, voorsitter van die kringat-letiek, het vandeesweek ’n trofee aan Niemann oorhandig vir die beste meisies- atleet in die distrik.
Verskeie van die skool se ander atlete het ook goed presteer. Daniel Letsebe was eerste in die o.19-verspring met ’n afstand van 7 m. Hy was ook eerste met die driesprong met ’n poging van 13.60 m.
By die meisies was Leonette Vosloo, o.17, eerste in die 200 m met ’n tyd van 25.90s, asook in die 100 m (12.80s). Mart-Marie Kotzee het ’n derde plek behaal in die hoogspring vir meisies o.19 (1.45 m), sy was tweede in die 100 m-hekkies en eerste in die driesprong.
Hoërskool Warmbad het 34 medaljes — ses goud, 17 silwer en 11 brons — verower en was gelukkig om die derde plek vir die sangbeker te kry.
Die uitblinkers op die baan was Martonet Janse van Rensburg (o.19) wat eerste in die 100 m, 200 m en tweede in die 400 m geëindig het. Francis de Jonge (o.14) het ’n eerste plek in die 90 m-hekkies, 300 m-hekkies en ’n tweede plek in die 200 m gewen.
By die seuns het Ofentse Mokwena (o.17) ’n eerste plek in die gewigstoot, ’n tweede plek in die skyfwerp en ’n tweede plek in die spiesgooi verower.
Die Warries het die interhoër ook gebruik om hul nuwe skoolhoof te verwelkom met hul Kaapse klopse-sangtema.
’n Groot banier het bokant die sangers gehang en het gelui: Het djy gehoor my brû… Die Warries het ’n brand new gov’ner, met verwysing na Paul Liddle, die nuwe skoolhoof.
Danica du Preez, onderwyser wat in beheer was van die sang, het gesê die dirigente en sangers het baie oulik saamgewerk en die sangers en die atlete het beslis volhard ongeag die nat weers-omstandighede.
Lorize van Wyngaardt, atletiekorgani-seerder van die Warries, het gesê die skool sien baie uit na aanstaande jaar wanneer die 56ste Bosveld-interhoër by Hoërskool Warmbad aangebied word.